ขาใหญ่ใส่เงินเก็บN-PARKเชื่อเริ่มฟื้นตัว
นักลงทุนซื้ออนาคตแนเชอรัล พาร์ควีจีเอ็ม รอเทิร์นอะราวน์
8 มิ.ย. 2555

นักลงทุนซื้ออนาคตแนเชอรัล พาร์ควีจีเอ็ม รอเทิร์นอะราวน์
นายสมเกียรติ ฉัตรสกุลวิไล นักลงทุน รายงานสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ว่า วันที่ 1 มิ.ย. 2555 ได้ซื้อหุ้นเพิ่มทุนบริษัท แนเชอรัล พาร์ค (N-PARK) เกินสิทธิ รวมทั้งสิ้น 2,810 ล้านหุ้น คิดเป็น 4.19% ส่งผลให้จำนวนหุ้นที่ถืออยู่เพิ่มขึ้นเป็น 4,500 ล้านหุ้น หรือ 6.72% ของหุ้นที่ชำระแล้วทั้งหมด 
นายสมเกียรติ กล่าวว่า ลงทุนหุ้นแนเชอรัล พาร์ค มาประมาณ 2 ปีแล้ว และครั้งนี้ซื้อหุ้นเพิ่มทุน มีต้นทุนราคา 0.02 บาท ซึ่งการลงทุนจำนวนมากนี้เนื่องจากมั่นใจพื้นฐานบริษัทที่เริ่มดีขึ้น หลังจากเคลียร์หนี้สถาบันการเงินไประดับหนึ่งแล้ว และมีหนี้อีกไม่มากที่อยู่ระหว่างการเจรจา 
นอกจากนี้ หากผู้บริหารทำตามแผนที่ให้ไว้กับผู้ถือหุ้นในการพัฒนาที่ดินที่บางกระเจ้ากว่า 200 ไร่ โดยได้ใบอนุญาตจัดสรรแล้ว เชื่อว่าไม่เกิน 1-2 ปีนี้ บริษัทจะกลับมาเทิร์นอะราวน์ (ฟื้นตัว) ได้ 
“ผมเชื่อว่าบริษัทจะเทิร์นอะราวน์ได้ภายใน 1-2 ปีนี้ ซึ่งบริษัทมีสินทรัพย์ที่ซ่อน มีสินทรัพย์มากกว่าที่ลงในงบดุล โดยเฉพาะที่ดินบางกระเจ้า ถ้ามีการพัฒนาจริงๆ จะมีรายได้เข้ามา และไตรมาส 2 นี้ หนี้สินต่อทุนดูดีขึ้น หลังจากใช้หนี้แบงก์กรุงไทย หุ้นตัวนี้คล้ายๆ เคเอ็มซี ที่ยังมีกรรมเก่ามาก แต่จะเริ่มดีขึ้นๆ” นักลงทุนเชื่อ
ด้านนายธนานันต์ เหลืองเรืองธนา รายงานขายหุ้น วีจีเอ็ม คอร์ปอเรชั่น (VGM) หรือ เพาเวอร์พี เดิม จำนวน 35 ล้านหุ้น หรือ 11.11% ให้กับนางศิตา กาญจนจูรฑะ ประธานกรรมการบริหาร ขณะนี้ VGM อยู่ระหว่างสรรหาธุรกิจ หลังจากหยุดธุรกิจเดิมรับเหมาก่อสร้าง